-ร่าง-

ประกาศคณะกรรมการกํากับตลาดทุน

ที่ ทจ. 48/2563

เรื่อง การขออนุญาตและการอนุญาตให้เสนอขาย  
ตราสารหนี้ที่ออกใหม่

(ฉบับที่ 4)

\_\_\_\_\_\_\_\_\_\_\_\_\_\_\_\_\_\_\_\_\_\_\_

 อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 35 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้

ข้อ 1 ให้เพิ่มความต่อไปนี้เป็น (11) ของข้อ 16 แห่งประกาศคณะกรรมการกํากับตลาดทุนที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 

 “(11) ไม่เคยมีประวัติฝ่าฝืนหลักเกณฑ์การนําเงินที่ได้รับจากการเสนอขายตราสารหนี้ไปใช้ผิดวัตถุประสงค์ภายในระยะเวลา 2 ปีก่อนวันยื่นคําขออนุญาต”

ข้อ 2 ให้เพิ่มความต่อไปนี้เป็นข้อ 29/1 แห่งประกาศคณะกรรมการกํากับตลาดทุน ที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 

 “ข้อ 29/1 ผู้ได้รับอนุญาตให้เสนอขายหุ้นกู้ต้องนําเงินที่ได้รับจากการเสนอขายไปใช้ตามวัตถุประสงค์การใช้เงินที่เปิดเผยไว้ในแบบแสดงรายการข้อมูล เว้นแต่มีการเปลี่ยนแปลงวัตถุประสงค์การใช้เงินโดยชอบตามหลักเกณฑ์ที่กําหนดไว้ในข้อกําหนดสิทธิ”

ข้อ 3 ให้เพิ่มความต่อไปนี้เป็น (3) ของข้อ 41 แห่งประกาศคณะกรรมการกํากับตลาดทุน ที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทจ. 37/2563 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ (ฉบับที่ 3) ลงวันที่ 17 กรกฎาคม พ.ศ. 2563 

 “(3) รายงานการใช้เงินที่ได้รับจากการเสนอขายหุ้นกู้ โดยในกรณีที่เป็นหุ้นกู้ที่มีผู้แทนผู้ถือหุ้นกู้ ให้ผู้ได้รับอนุญาตรายงานต่อผู้แทนผู้ถือหุ้นกู้ด้วย”

ข้อ 4 ให้เพิ่มความต่อไปนี้เป็น (3) ของข้อ 45 แห่งประกาศคณะกรรมการกํากับตลาดทุน ที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 

 “(3) บริษัทไม่เคยมีประวัติฝ่าฝืนหลักเกณฑ์การนําเงินที่ได้รับจากการเสนอขายตราสารหนี้ไปใช้ผิดวัตถุประสงค์ภายในระยะเวลา 2 ปีก่อนวันแจ้งวัตถุประสงค์การใช้เงินที่ได้รับจากการเสนอขายหุ้นกู้ต่อสํานักงาน หรือก่อนวันยื่นคําขออนุญาต แล้วแต่กรณี”

ข้อ 5 ให้เพิ่มความต่อไปนี้เป็น (4) ของข้อ 46 แห่งประกาศคณะกรรมการกํากับตลาดทุน ที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 

 “(4) ในกรณีที่เป็นการเสนอขายหุ้นกู้ตามข้อ 43(1) บริษัทได้แจ้งวัตถุประสงค์การใช้เงินที่ได้รับจากการเสนอขายหุ้นกู้ต่อสํานักงานมาพร้อมกับการจดข้อจํากัดการโอนตาม (1)”

ข้อ 6 ให้เพิ่มความต่อไปนี้เป็นข้อ 55/1 แห่งประกาศคณะกรรมการกํากับตลาดทุน ที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 

 “ข้อ 55/1 ผู้ได้รับอนุญาตให้เสนอขายตราสารหนี้ในวงจํากัดต้องนําเงินที่ได้รับจากการเสนอขายไปใช้ตามวัตถุประสงค์การใช้เงินที่ได้แจ้งไว้ต่อสํานักงาน หรือที่เปิดเผยไว้ ในแบบแสดงรายการข้อมูล แล้วแต่กรณี เว้นแต่มีการเปลี่ยนแปลงวัตถุประสงค์การใช้เงินโดยชอบตามหลักเกณฑ์ที่กําหนดไว้ในข้อกําหนดสิทธิ”

ข้อ 7 ให้เพิ่มความต่อไปนี้เป็นข้อ 58/1 แห่งประกาศคณะกรรมการกํากับตลาดทุน ที่ ทจ. 17/2561 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ ลงวันที่ 17 มกราคม พ.ศ. 2561 

“ข้อ 58/1 ผู้ได้รับอนุญาตให้เสนอขายตราสารหนี้ในวงจํากัดตามข้อ 43(1) (2) และ (3) ต้องรายงานการใช้เงินที่ได้รับจากการเสนอขายหุ้นกู้ต่อสํานักงานตามวิธีการที่กําหนดในข้อ 9 และกรณีที่เป็นหุ้นกู้ที่มีผู้แทนผู้ถือหุ้นกู้ ให้ผู้ได้รับอนุญาตรายงานต่อผู้แทนผู้ถือหุ้นกู้ด้วย”

 ข้อ 8 ประกาศนี้ให้ใช้บังคับตั้งแต่วันที่ 16 สิงหาคม พ.ศ. 2563 เป็นต้นไป

 ประกาศ ณ วันที่ 20 กรกฎาคม พ.ศ. 2563

 (นางสาวรื่นวดี สุวรรณมงคล)

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์

 ประธานกรรมการ

 คณะกรรมการกํากับตลาดทุน